**Gazdasági, Műszaki, Jogi, Környezetvédelmi Bizottság**

**ELŐTERJESZTÉS**

Kisbér Város Önkormányzat Képviselő-testülete

**2024. szeptember 12-ei** ülésére

Tárgy: közvilágítás korszerűsítés

**Tisztelt Képviselő-testület!**

A Fénysport Lux Kft. a mellékelt ajánlatot küldte közvilágítás korszerűsítésre. A lámpatesteket felmérve 764 db nem ledes közvilágítási lámpatestet találtak, melyek ledesre történő cseréjére dolgoztak ki három féle koncepciót 2-2 féle változatban. Számításaiknál több helyütt is feltételezett díjjal számoltak. A holnapi ülésre ígértek új számításokat.

A koncepció lényege az lenne, hogy a közvilágítás korszerűsítését a cég elvégezné saját költségén, a megtérülési időszak alatt az általuk számított éves megtakarítás összegét az önkormányzat nekik fizetné meg. Konstrukciótól, változattól függően 4-10 év alatt futna ki a projekt. Az új lámpatestek üzemeltetését a felszerelést követően szintén a cég végezné.

Az egyes koncepciók kétféle fizetési konstrukciójánál az időtáv mellett a másik nagy eltérés, hogy rövidebb távnál a szerződéskötéskor jelentkezik egy évnyi megtakarítási összeg nagyságú fizetési kötelezettség, a hosszabb távú esetén ilyen kötelezettség nincs, azonban hosszabb az az időszak, míg a cégnek fizetünk, így többet is kell összességében kifizetni. (lásd. ajánlatban táblázatok)

Közvilágítás korszerűsítési ajánlattal több ízben találkoztunk már, ez idáig sosem éltünk vele.

Jelenleg a közvilágítás aktív berendezéseinek üzemeltetésére az E.on Észak-dunántúli Áramhálózati Zrt-vel van csoportos cserés üzemeltetési szerződésünk, ami 2026. 12. 31-ig szól. A szerződésben vállalták a csoportos cserét, melyet 2023-ban el is végeztek. A szerződés szerint azt rendes felmondással nem lehet felmondani.

A szerződés biztosítékai között az alábbi szerepel: „*A Felek megállapodnak, hogy a jelen Szerződésben foglalt kötelezettségek bármelyikének megszegése esetén a károkozó fél megtéríti a károsult félnek a szerződésszegéssel kapcsolatban felmerült kárát, költségét és kiadását, tekintet nélkül arra, hogy jelen Szerződést a szerződésszegés miatt felmondták-e.*

*Amennyiben jelen szerződés a 10. pontjában meghatározott időtartam lejárata előtt bármilyen okból megszűnik, úgy a Megrendelő köteles a 2. számú melléklet szerinti csoportos karbantartás megállapodásban rögzített többletköltségének a szerződés 10. pontjában meghatározott időtartamig hátralévő időarányos részét a Szolgáltató részére megtéríti.”*

A csoportos sorcsere költsége 2023-ban 1.633.857,- Ft. + áfa volt.

A szerződés 2. sz. melléklete egy *megállapodás a közvilágítási fényforrások avulásával összefüggő megelőző jellegű karbantartásáról,* mely tartalmazza, hogy „*Megrendelő vállalja, hogy a település közvilágítási berendezéseire (lámpatesteire) a Szolgáltatóval érvényes szerződést annak megszűnéséig fenntartja, vagy legalább négy évig fenntartja.”*

*„A megtérítés paraméterei a következők, mely kizárólag a szerződés határideje előtti felmondás esetén él: megállapodás értelmében a Megrendelő a Szolgáltatónak a következő módon tartozik megtéríteni a rögzített többletköltségét.*

*A többletköltség megtérítésének számítása:*

* 1. *A leírt csoportos karbantartás költségét 48 hónappal osztjuk. A többletköltség megtérítéskor ezt az összeget szorozzuk meg a tárgy időszakból hátra levő hónapok számával.”*

A többletköltség bruttó 1.210.416,- Ft..

Az E.on Zrt. munkatársa megkeresésünkre a szerződés felmondásának esetén a többletköltség megfizetését tartalmazó szerződésrészt jelölte meg, mint feléjük fent álló kötelezettséget.

Kérem, hogy a Fénysport Lux Kft. közvilágítás korszerűsítési ajánlatát szíveskedjenek megvitatni és a fentiek tükrében döntést hozni.

Kisbér, 2024. szeptember 10.

Andrási Tamás s.k. Pápai Mónika s.k.

elnök referens

**Határozati javaslat:**

Kisbér Város Önkormányzat Képviselő-testülete

*„A” változat:*

elfogadja a Fénysport Lux Kft. *1. / 2. / 3. koncepcióját I. / II. finanszírozási konstrukcióval* a település közvilágításának led-es fényforrásokra történő korszerűsítésére.

az E.on Észak-dunántúli Áramhálózati Zrt-vel kötött csoportos cserés üzemeltetési szerződés felmondását kezdeményezi a korszerűsítés megkezdésének időpontjával.

felhatalmazza a város polgármesterét a szükséges eljárások lefolytatására.

**Határidő:** azonnal

**Felelős:** Sinkovicz Zoltán polgármester

*„B” változat:*

nem fogadja el a Fénysport Lux Kft. közvilágítás korszerűsítésére adott ajánlatát, a közvilágítás korszerűsítését az E.on Észak-dunántúli Áramhálózati Zrt-vel a közvilágítás aktív berendezéseinek üzemeltetésére szóló szerződés fennállta alatt nem kívánja megvalósítani.

**Határidő:** azonnal

**Felelős:** Sinkovicz Zoltán polgármester